Benedicta gloria Domini de loco suo qui per presentiam domni abbatis Stephani cistertiensis, vere religiosi viri, atrebatenses fratres Nobiliaci cęnobii beati Vedasti episcopi quondam visitavit et visitando in consortium mutuę fraternitatis conjunxit, et conjungendo valde ob tam amabile beneficium in Domino exhilaravit. Idem vero memorabilis abbas fratrem Oisbertum a pueritia ejusdem congregationis nutritum, ut hunc sibi scriberet librum, devote expetiit, qui paternę obtemperans petitioni devotissime hoc injunctum opus, Domino manum ejus regente, sic complevit, omnium beneficiorum cistertiensis ecclesię ab eodem abbate concessa sibi participatione.